Offentliggørelse af en ansøgning om godkendelse af en væsentlig ændring af en varespecifikation i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer.

(2021/C 231/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Aceto Balsamico di Modena«

EU-nr.: PGI-IT-0430-AM01-23. november 2018

BOB ( ) BGB (X)

1. Ansøgende sammenslutning og legitim interesse

Consorzio Tutela Aceto Balsamico di Modena Via Ganaceto 134, 41121 Modena, Italien Tlf. +39 059208621 Email: segreteria@consorziobalsamico.it

Consorzio Tutela Aceto Balsamico di Modena har ret til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra ministeriet for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☒ Bevis for oprindelse

☒ Produktionsmetode

☐ Tilknytning

☒ Mærkning

☒ Andet [emballering]

4. Type ændring(er)

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Beskrivelse af produktet

— Punkt 4.2 i resuméet og punkt 3.2 i enhedsdokumentet

Følgende første afsnit tilføjes:

»Aceto Balsamico di Modena« er en eddike fremstillet i overensstemmelse med følgende bestemmelser og med nedenstående egenskaber:

Denne ændring af ordlyden har til formål at specificere den produkttype, som betegnelsen henviser til.

— Punkt 4.2 i resuméet og punkt 3.2 i enhedsdokumentet — Aroma: vedholdende, delikat og let syrlig med træagtige overtoner — Smag: sursød, afbalanceret

er blevet ændret til:

— Aroma: karakteristisk, langvarig, intens og let behagelig syrlig, eventuelt med træagtige noter

— Smag: sød og sur, afbalanceret, behagelig og karakteristisk.

Denne ændring blev foretaget for at bringe produktbeskrivelsen i resuméet i overensstemmelse med beskrivelsen i varespecifikationen. Der er således tale om en ændring af ordlyden, som ikke medfører nogen ændring af egenskaberne ved »Aceto Balsamico di Modenas« aroma eller smag.

— Artikel 2, første afsnit, femte led, i varespecifikationen densitet ved 20 °C: mindst 1,06 for det modnede produkt

er blevet suppleret som følger:

densitet ved 20 °C: mindst 1,06 for det modnede produkt, mindst 1,15 for det »lagrede« produkt

Kombineret med lagringen udgør den høje densitet en meget vigtig kvalitetsfaktor for forbrugerne. Formålet med denne ændring er at fremme produktionen af produkter af høj »opfattet kvalitet«, som forbrugerne efterspørger i denne kategori. Takket være lagringsperioden på mindst tre år adskiller disse produkter prismæssigt sig klart fra produktet »affinato«, som modnes i træfade i mindre end tre år.

Denne ændring vedrører også punkt 4.2 i resuméet og punkt 3.2 i enhedsdokumentet.

— Artikel 2, første afsnit, ottende led, i varespecifikationen: Samlet minimumssyreindhold: 6 procent

er blevet suppleret som følger:

Samlet minimumssyreindhold: 6 % for det modnede produkt og 5,5 % for det lagrede produkt

I betragtning af den nuværende grænse er formålet med denne ændring at tage højde for det mulige fysiologiske fald i syreindholdet i produktionssystemet i løbet af den treårige lagringsperiode.

Som følge af ændringen, der henviser til minimumssyreindholdet og densiteten, skal »Aceto Balsamico di Modena« inddeles i to kategorier:

— Aceto Balsamico di Modena: modnet i træfade i en periode på mellem 60 dage og tre år med et samlet syreindhold på mindst 6 % og en densitet ved 20 °C på mindst 1,06

— Aceto Balsamico di Modena »invecchiato« [lagret]: lagret i træfade i en periode på mindst tre år med et samlet syreindhold på mindst 5,5 % og en densitet ved 20 °C på mindst 1,15.

Denne ændring vedrører også punkt 4.2 i resuméet og punkt 3.2 i enhedsdokumentet.

— Følgende tredje afsnit indsættes i artikel 2 i varespecifikationen: Hvis der konstateres afvigelser fra de parametre, der er nævnt i denne artikel, er det tilladt at anvende en procedure, hvorefter det pågældende produkt kan korrigeres ved tilsætning af en vis mængde råvarer (vineddike og kogt eller koncentreret druemost) op til højst 3 % af vægten. Hvis denne korrektionsprocedure er påkrævet, gennemføres den ved udløbet af modnings- eller lagringsperioden, og under alle omstændigheder inden produktet certificeres.

Formålet med denne ændring er at regulere proceduren for korrektion af produktet i tilfælde af afvigelser fra de analytiske grænseværdier, der er fastsat i varespecifikationen, ved at indføre en maksimalgrænseværdi for korrektion.

Denne ændring vedrører også punkt 4.2 i resuméet og punkt 3.2 i enhedsdokumentet.

5.2. Bevis for oprindelse

— I artikel 4, første afsnit, i varespecifikationen:

ændres følgende sætning:

Denne proces — hvor kontrolorganet fører fortegnelser over de jordarealer, der benyttes til dyrkning af druerne, og over drueproducenterne, mostproducenterne, forarbejdningsvirksomhederne og påfyldningsvirksomhederne — sikrer, sammen med rettidig indberetning af de producerede, emballerede og etiketterede mængder til kontrolinstansen, at produktet kan spores.

som følger:

Denne proces — hvor kontrolorganet fører fortegnelser over de jordarealer, der benyttes til dyrkning af druerne af de syv sorter som anført i artikel 5, og over drueproducenterne, most- og vineddikeproducenterne, forarbejdningsvirksomhederne og påfyldningsvirksomhederne — sikrer, sammen med rettidig indberetning af de producerede, emballerede og etiketterede mængder til kontrolinstansen, at produktet kan spores.

Tilføjelsen af henvisningen til »af de syv sorter som anført i artikel 5« medfører ingen væsentlige ændringer. Den blev udelukkende indført for at sikre en klar ordlyd. Ændringen har også til formål at supplere den nuværende ordlyd ved at medtage vineddikeproducenter i de kategorier af parter, der er underlagt kontrol. Det er nødvendigt at indføre et afsnit for vineddikeproducenter i listen over de parter, der skal kontrolleres, for at sikre størst mulig gennemsigtighed i hele produktionskæden ved at angive alle leverandører af råvarer, der anvendes til fremstilling af »Aceto Balsamico di Modena«, og teste disse råvarer ved hjælp af isotopanalyser for at kontrollere overholdelsen af de grænseværdier, der er fastsat i varespecifikationen.

Denne ændring vedrører også første afsnit i punkt 4.4 i resuméet.

5.3. Produktionsmetode

— I artikel 5, første afsnit, i varespecifikationen: »Aceto Balsamico di Modena« produceres ved hjælp af særlige traditionelle teknikker og fremstilles af druemost fra druer af følgende sorter: Lambrusco, Sangiovese, Trebbiano, Albana, Ancellotta, Fortana og Montuni, der er delvis gæret og/eller kogt og/eller koncentreret, som tilsættes en andel lagret (mindst 10 år) eddike for at give produktet dets særlige organoleptiske egenskaber og eddike fra vineddikedannelse i et forhold på mindst 10 %.

er blevet suppleret som følger:

»Aceto Balsamico di Modena« produceres ved hjælp af særlige traditionelle teknikker og fremstilles af druemost fra druer af følgende sorter: Lambrusco, Sangiovese, Trebbiano, Albana, Ancellotta, Fortana og Montuni, der er delvis gæret og/eller kogt og/eller koncentreret, som tilsættes en andel lagret (mindst 10 år) eddike for at give produktet dets særlige organoleptiske egenskaber og eddike fra vineddikedannelse i et forhold på mindst 10 % i overensstemmelse med følgende isotopforhold: — forholdet 13C/12C (udtrykt i δ13C) i eddikesyre: fra -29,3 ‰ til -24,3 ‰, — forholdet 18O/16O (udtrykt i δ18O) i vand for vineddike med et syreindhold på over 9 %: mindst -2 ‰, — forholdet 18O/16O (udtrykt i δ 18O) i vand for vineddike med et syreindhold på mellem 9 % og 6 %: mindst -5 ‰, — deuterium/hydrogen-forholdet (D/H) på methylstedet: (CH3) i eddikesyreekstraktet: fra 98,8 til 106 ppm.

Hovedingrediensen i »Aceto Balsamico di Modena« er vineddike. For at blive defineret som vineddike og anvendt som råvare til fremstilling af denne BGB skal vineddiken være produceret i overensstemmelse med EU’s definition i forordning (EU) nr. 1308/2013. Isotopanalyser er et vigtigt redskab til kontrol af produktets lovlighed, både i forbindelse med produktcertificeringsordningen og virksomhedernes interne kvalitetskontrol, og til overvågning af eventuel fortynding af vineddiken. I den forbindelse er der et stigende problem på EU’s marked for handel med vineddike fremstillet af andre råvarer end druer og vin, som derfor er i strid med EU-lovgivningen. I lyset af denne stigende risiko er der således et presserende behov for at indføre mere effektive systemer til bekæmpelse af fortynding end dem, der hidtil har været anvendt. Isotopanalyse er den metode, der i øjeblikket anvendes til at påvise eventuel fortynding af vineddike, som også er officielt anerkendt af Organizzazione Internazionale della Vigna e del Vino (OIV) for vineddike. For at kunne anvende sådanne analyser på vineddike, der anvendes til fremstilling af »Aceto Balsamico di Modena«, skal de almindelige isotopparametre tilføjes i varespecifikationen. Derfor tilføjes der en oversigt, som klart og tydeligt angiver de grænser, over hvilke produktet anses for at være fortyndet. Disse forhold og deres grænser er resultatet af et stort forskningsarbejde, der er offentliggjort i officielle videnskabelige publikationer (Food Control 29 (2013) 107-111, F. Camin et al.; Australian Journal of Grape and Wine Research 19 (2013) 324-330, N. Dordevic et al.; Journal of Agriculture and Food Chemistry 62 (2014) 8197-8203, M. Perini et al.). Med denne ændring bliver det således muligt at indføre et kontrol- og varslingssystem, når der er mistanke om, at vineddike bestemt til fremstilling af »Aceto Balsamico di Modena« er blevet fortyndet.

Denne ændring vedrører også punkt 4.5 i resuméet og punkt 3.3 i enhedsdokumentet.

— Artikel 5, andet afsnit, i varespecifikationen For at sikre, at »Aceto Balsamico di Modena« får de egenskaber, der er beskrevet i artikel 2, skal den kogte og/eller koncentrerede druemost have følgende egenskaber: — samlet minimumssyreindhold: 8 g pr. kg — tørstofindhold mindst: 55 g pr. kg

er blevet suppleret som følger:

For at sikre, at »Aceto Balsamico di Modena« får de egenskaber, der er beskrevet i artikel 2, skal den kogte og/eller koncentrerede druemost have følgende egenskaber: — samlet minimumssyreindhold: 8 g pr. kg — tørstofindhold mindst: 55 g pr. kg — parametre for isotopforhold: — forholdet 13C/12C (udtrykt i δ13C) i den alkohol, der fremkommer ved gæring af sukker: fra -29,3 ‰ til -24,3 ‰, — D/H-forholdet på methylstedet (CH3) i den alkohol, der fremkommer ved gæring af sukker: fra 98,8 til 106 ppm.

Den anden væsentlige ingrediens i »Aceto Balsamico di Modena« er kogt eller koncentreret druemost. For at blive defineret som druemost og anvendt som råvare til fremstilling af denne BGB skal den være produceret i overensstemmelse med EU’s definition i forordning (EU) nr. 1308/2013. Isotopanalyser er et vigtigt redskab til kontrol af produktets lovlighed, både i forbindelse med produktcertificeringsordningen og virksomhedernes interne kvalitetskontrol, og til overvågning af eventuel fortynding af druemosten. I de senere år har der været en stigende risiko for fortyndet druemost på markedet, der er fremstillet i strid med både EU-lovgivningen og den nationale lovgivning. I lyset af denne stigende risiko er der således et presserende behov for at indføre mere effektive systemer til bekæmpelse af fortynding end dem, der hidtil har været anvendt. Isotopanalyse er den metode, der anvendes til at kontrollere druemostens autenticitet. Det er derfor nødvendigt med en oversigt, der viser de generelle forhold og grænser, for at kunne teste den most, der anvendes til fremstilling af »Aceto Balsamico di Modena«. Disse forhold og deres grænser er resultatet af et stort forskningsarbejde, der er offentliggjort i officielle videnskabelige publikationer (Food Control 29 (2013) 107-111, F. Camin et al.; Australian Journal of Grape and Wine Research 19 (2013) 324-330, N. Dordevic et al.; Journal of Agriculture and Food Chemistry 62 (2014) 8197-8203, M. Perini et al.). Med denne ændring bliver det således muligt at indføre et kontrol- og varslingssystem, når der er mistanke om, at druemost bestemt til fremstilling af »Aceto Balsamico di Modena« er blevet fortyndet.

Denne ændring vedrører også punkt 4.5 i resuméet og punkt 3.3 i enhedsdokumentet.

— Artikel 5, tredje afsnit, i varespecifikationen:

Sætningen:

Koncentrationen fortsættes, indtil den oprindelige mostmasse har opnået en densitet på mindst 1,240 ved 20 °C.

er blevet suppleret som følger:

Koncentrationen og/eller kogeprocessen fortsættes, indtil den oprindelige mostmasse har opnået en densitet på mindst 1,240 ved 20 °C.

Formålet med denne tilføjelse er at præcisere, at kravet om en minimumsdensitet for most omfatter både kogt og koncentreret most. Tilføjelsen medfører derfor ikke nogen væsentlig ændring og præciserer blot ordlyden.

Denne ændring vedrører også punkt 4.5 i resuméet.

— Artikel 5, syvende afsnit, i varespecifikationen:

Sætningen:

I alle tilfælde foregår eddikedannelsen og lagringen i dyrebare træfade, f.eks. af eg, navnlig vintereg, kastanje, morbær eller enebær, i en periode på mindst 60 dage fra den dag, hvor råmaterialerne er samlet og klar til forarbejdning.

og punkt 4.5 i resuméet:

I alle tilfælde foregår eddikedannelsen og lagringen i dyrebare træfade, f.eks. af eg, kastanje, vintereg, morbær eller enebær, i en periode på mindst 60 dage fra den dag, hvor råmaterialerne er samlet og klar til forarbejdning.

får følgende ordlyd:

I alle tilfælde foregår eddikedannelsen og lagringen i dyrebare træfade, -tønder eller andre dyrebare træbeholdere, f.eks. af eg, navnlig vintereg, kastanje, morbær eller enebær, i en periode på mindst 60 dage fra den dag, hvor råmaterialerne er samlet og klar til forarbejdning, og produktet er blevet tilført de ovenstående træbeholdere.

Formålet med denne omformulering er at rette op på en tekstuel uoverensstemmelse mellem varespecifikationen og resuméet for så vidt angår de beholdere og trætyper, der kan anvendes i modnings- og lagringsfaserne.

Formålet med tilføjelsen »produktet er blevet tilført de ovenstående træbeholdere« er at beskrive det pågældende produktionstrin klarere.

Samme led er blevet tilføjet fuldt ud i punkt 3.4 i enhedsdokumentet for at bringe det i overensstemmelse med det samme princip, som er fastsat i varespecifikationen og i databladet.

5.4. Mærkning

— Artikel 8, tredje, fjerde og femte afsnit, i varespecifikationen:

Følgende to sætninger:

Mærkningen skal indeholde betegnelsen »Aceto Balsamico di Modena« sammen med »Indicazione Geografica Protetta« [beskyttet geografisk betegnelse] skrevet med tydelige, letlæselige bogstaver, fuldt ud eller forkortet, på italiensk og/eller bestemmelseslandets sprog.

Det er kun tilladt at tilføje ordet »invecchiato« (lagret) uden yderligere tilføjelser, når produktet har lagret i mindst tre år i fade, tønder eller andre træbeholdere.

ændres således:

Mærkningen skal indeholde betegnelsen »Aceto Balsamico di Modena« sammen med »Indicazione Geografica Protetta« [beskyttet geografisk betegnelse] skrevet med tydelige, letlæselige bogstaver, fuldt ud eller forkortet, på italiensk og/eller bestemmelseslandets sprog. Det EU-symbol, der er knyttet til BGB-betegnelsen, skal være anført på etiketten.

Udtrykket »invecchiato« [lagret] kan også optræde ved siden af navnet, når produktet har lagret i mindst tre år i fade, tønder eller andre træbeholdere. Udtrykket »invecchiato« kan ledsages af en angivelse af lagringsperioden på mindst tre år.

Sætningen »Det EU-symbol, der er knyttet til BGB-betegnelsen, skal være anført på etiketten« er tilføjet for at præcisere bestemmelserne i artikel 12, stk. 3, i forordning (EU) nr. 1151/2012 i enhedsdokumentet.

For at gøre det muligt for selv forbrugere, der ikke arbejder inden for området, at forstå egenskaberne ved »Aceto Balsamico di Modena«»invecchiato« kan den minimumslagringsperiode på tre år, der er fastsat i varespecifikationen, angives på etiketten.

Denne ændring vedrører også punkt 4.8 i resuméet og punkt 3.6 i enhedsdokumentet.

5.5. Andet

Emballering

— Artikel 8, andet afsnit, i varespecifikationen:

Sætningen:

Beholdere med »Aceto Balsamico di Modena«, som sælges direkte til konsum, skal være af glas, træ, porcelæn eller terrakotta og af følgende volumen: 0,250 l, 0,500 l, 0,750 l, 1 l, 2 l, 3 l eller 5 l eller i engangsbeholdere af plast eller kompositmaterialer med højst 25 ml, der bærer den samme mærkning som flaskernes etiketter.

og punkt 4.5 i resuméet:

Beholdere med »Aceto Balsamico di Modena«, som sælges direkte til konsum, skal være af glas, træ, porcelæn eller terrakotta og af følgende volumen: 0,250 l, 0,500 l, 0,750 l, 1 l, 2 l, 3 l, 5 l og i engangsposer af plast eller kompositmaterialer med højst 25 ml, der bærer den samme mærkning som flaskernes etiketter.

er blevet slået sammen og omformuleret således:

Beholdere med »Aceto Balsamico di Modena«, som sælges direkte til konsum, skal være af glas, træ, porcelæn eller terrakotta og af følgende volumen: 0,100 l, 0,150 l, 0,200 l, 0,250 l, 0,500 l, 0,750 l, 1 l, 1,5 l, 2 l, 3 l eller 5 l eller i engangsbeholdere af glas, plast eller kompositmaterialer med højst 25 ml, der bærer den samme mærkning som flaskernes etiketter.

Formålet med denne omformulering er at rette op på en tekstuel uoverensstemmelse mellem varespecifikationen og resuméet for så vidt angår engangsbeholdere som anført i resuméet som »poser«.

I de senere år har der både på det italienske marked og frem for alt i andre lande været en stigende efterspørgsel efter et mere varieret udvalg af produkter, navnlig med hensyn til flaskernes volumen. I nogle ikke-europæiske lande tvang mange forskellige måleenheder desuden producenterne til at afvise anmodninger fra grossister og detailhandlere, netop fordi det var umuligt at fremstille beholdere med andre volumener end dem, der i øjeblikket er tilladt i henhold til varespecifikationen. Denne ændring har uden at tilsidesætte ånden i de nuværende regler til formål at gøre dem tilstrækkeligt fleksible til at imødekomme efterspørgslen på markedet.

Denne ændring berører punkt 3.5 i enhedsdokumentet.

— Artikel 8, tredje afsnit, i varespecifikationen:

Følgende afsnit tilføjes:

Beholdere af en volumen på 0,100 l, 0,150 l og 0,200 l må ikke være kugleformede eller have en kugleformet hoveddel og skal have et forhold mellem den samlede højde og længden på den bredeste side eller diameteren, hvis beholderen er cylindrisk, på over 1,85.

For beholdere med en volumen på under 0,250 liter er det blevet anset for hensigtsmæssigt at fastsætte nogle generelle principper for beholdernes form, således at der sikres en minimumsstandard for ensartethed mellem de flasker, som produktet sælges i.

Denne ændring berører punkt 3.5 i enhedsdokumentet.

ENHEDSDOKUMENT

»ACETO BALSAMICO DI MODENA«

EU-nr.: PGI-IT-0430-AM01-23. november 2018

BOB ( ) BGB (X)

1. Betegnelse [på BOB eller BGB]

»Aceto Balsamico di Modena«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

»Aceto Balsamico di Modena« er en eddike fremstillet i overensstemmelse med følgende bestemmelser og med nedenstående egenskaber:

Analytiske kendetegn:

— densitet ved 20 °C: mindst 1,06 for det modnede produkt, mindst 1,15 for det »lagrede« produkt

— alkoholindhold på højst 1,5 volumenprocent

— samlet minimumssyreindhold: 6 % for det modnede produkt og 5,5 % for det lagrede produkt

— totalt svovldioxidindhold: højst 100 mg/l

— aske: mindst 2,5 promille

— tørstof mindst: 30 g pr. liter

— reducerende sukker: mindst 110 g/l

Organoleptiske egenskaber:

— klarhed: klar og blank

— farve: dybbrun

— aroma: karakteristisk, langvarig, intens og let behagelig syrlig, eventuelt med træagtige noter

— smag: sød og sur, afbalanceret, behagelig og karakteristisk.

Hvis der konstateres afvigelser fra de parametre, der er nævnt i denne artikel, er det tilladt at anvende en procedure, hvorefter det pågældende produkt kan korrigeres ved tilsætning af en vis mængde råvarer (vineddike og kogt eller koncentreret druemost) op til højst 3 % af vægten. Hvis denne korrektionsprocedure er påkrævet, gennemføres den ved udløbet af modnings- eller lagringsperioden, og under alle omstændigheder inden produktet certificeres.

3.3. Foder (kun for produkter af animalsk oprindelse) og råvarer (kun for forarbejdede produkter)

»Aceto Balsamico di Modena« produceres ved hjælp af særlige traditionelle teknikker og fremstilles af druemost fra druer af følgende sorter: Lambrusco, Sangiovese, Trebbiano, Albana, Ancellotta, Fortana og Montuni, der er delvis gæret og/eller kogt og/eller koncentreret, som tilsættes en andel lagret (mindst 10 år) eddike for at give produktet dets særlige organoleptiske egenskaber og eddike fra vineddikedannelse i et forhold på mindst 10 % i overensstemmelse med følgende isotopforhold:

— forholdet 13C/12C (udtrykt i δ13C) i eddikesyre: fra -29,3 ‰ til -24,3 ‰,

— forholdet 18O/16O (udtrykt i δ18O) i vand for vineddike med et syreindhold på over 9 %: mindst -2 ‰,

— forholdet 18O/16O (udtrykt i δ18O) i vand for vineddike med et syreindhold på mellem 9 % og 6 %: mindst -5 ‰,

— deuterium/hydrogen-forholdet (D/H) på methylstedet: (CH3) i eddikesyreekstraktet: fra 98,8 til 106 ppm.

For at sikre, at »Aceto Balsamico di Modena« får de egenskaber, der er beskrevet i artikel 3.2, skal den kogte og/eller koncentrerede druemost have følgende egenskaber:

— samlet minimumssyreindhold: 8 g pr. kg

— tørstofindhold mindst: 55 g pr. kg

— parametre for isotopforhold: — forholdet 13C/12C (udtrykt i δ13C) i den alkohol, der fremkommer ved gæring af sukker: fra -29,3 ‰ til -24,3 ‰, — D/H-forholdet på methylstedet (CH3) i den alkohol, der fremkommer ved gæring af sukker: fra 98,8 til 106 ppm.

3.4. Specifikke etaper af produktionen, som skal finde sted i det afgrænsede geografiske område:

Udvælgelsen af råvarerne, forarbejdningen, modningen og i givet fald lagringen skal finde sted i det område, der er defineret i punkt 4.

I alle tilfælde foregår eddikedannelsen og lagringen i dyrebare træfade, -tønder eller andre dyrebare træbeholdere, f.eks. af eg, navnlig vintereg, kastanje, morbær eller enebær, i en periode på mindst 60 dage fra den dag, hvor råmaterialerne er samlet og klar til forarbejdning, og produktet er blevet tilført de ovenstående træbeholdere.

3.5. Særlige regler for udskæring, rivning eller emballering osv. af det produkt, som betegnelsen henviser til

Beholdere med »Aceto Balsamico di Modena«, som sælges direkte til konsum, skal være af glas, træ, porcelæn eller terrakotta og af følgende volumen: 0,100 l, 0,150 l, 0,200 l, 0,250 l, 0,500 l, 0,750 l, 1 l, 1,5 l, 2 l, 3 l eller 5 l eller i engangsbeholdere af glas, plast eller kompositmaterialer med højst 25 ml, der bærer den samme mærkning som flaskernes etiketter.

Beholdere med en volumen på 0,100 l, 0,150 l og 0,200 l må ikke være kugleformede eller have en kugleformet hoveddel og skal have et forhold mellem den samlede højde og længden på den bredeste side eller diameteren, hvis beholderen er cylindrisk, på over 1,85.

3.6. Særlige regler for mærkning af det produkt, som betegnelsen henviser til

Mærkningen skal indeholde navnet »Aceto Balsamico di Modena« sammen med »Indicazione Geografica Protetta« [beskyttet geografisk betegnelse] skrevet med tydelige, letlæselige bogstaver, fuldt ud eller forkortet, på italiensk og/eller bestemmelseslandets sprog. Det EU-symbol, der er knyttet til BGB-betegnelsen, skal være anført på etiketten. Det er forbudt at supplere (selv i numerisk form) betegnelsen »Aceto Balsamico di Modena« med andre udtryk end dem, der udtrykkeligt er fastsat i denne varespecifikation, herunder tillægsordene »extra«, »fine«, »scelto«, »selezionato«, »riserva«, »superiore«, »classico« og lignende.

Udtrykket »invecchiato« [lagret] kan også optræde ved siden af navnet, når produktet har lagret i mindst tre år i fade, tønder eller andre træbeholdere. Udtrykket »invecchiato« kan ledsages af en angivelse af lagringsperioden på mindst tre år.

4. Kort angivelse af det geografiske områdes afgrænsning

Produktionen af »Aceto Balsamico di Modena« skal finde sted i Modena- og Reggio Emilia-provinserne.

5. Tilknytning til det geografiske område

»Tilknytningen mellem »Aceto Balsamico di Modena« og det geografiske område er baseret på produktets omdømme«. »Aceto Balsamico di Modena« har opnået stor berømmelse på såvel det nationale som det internationale marked, som det fremgår af denne eddikes hyppige anvendelse i diverse opskrifter og dens optræden på internettet, i pressen og i medierne. Takket være denne berømmelse genkender forbrugerne straks produktets enestående og autentiske karakter.

»Aceto Balsamico di Modena« har i lang tid repræsenteret Modenas kultur og historie, og dens berømmelse i hele verden kan ikke benægtes. Produktets eksistens hænger tæt sammen med den viden, de traditioner og de kompetencer, der besiddes af den befolkning, som har fremelsket områdets eksklusive og enestående produkt. »Aceto Balsamico di Modena« er et vigtigt element i områdets sociale og økonomiske strukturer; den er indtægtskilden for en række forskellige virksomheder og en vigtig ingrediens i den traditionelle kogekunst, hvilket fremgår af de talrige regionale opskrifter, hvor produktet spiller en hovedrolle. Der har i årevis været afholdt festivaler og særlige begivenheder, hvor de lokale producenter deltager, og produkterne sammenlignes, og således føres traditionerne videre. Som et specifikt og usædvanligt produkt har »Aceto Balsamico di Modena« i tidernes løb opbygget sin berømmelse i hele verden, og forbrugerne skaber selv den perfekte forbindelse mellem »oplevelsen« af produktet og den gastronomiske kvalitet i de to provinser i Emilia-Romagna.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Varespecifikationens fulde tekst er tilgængelig på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

kan ses ved at gå direkte til hjemmesiden for ministeriet for landbrug, fødevarer og skovbrug (http://www.politicheagricole.it), klikke på »Prodotti DOP t IGP« (øverst i skærmens højre side), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.